**V Prešove sa konala konferencia o rodine**

Pri príležitosti Roku rodiny v Prešovskej archieparchii 20. februára 2014 Katedra filozofie a religionistiky a Katedra systematickej teológie Gréckokatolíckej teologickej fakulty Prešovskej univerzity v Prešove usporiadali na jej pôde vedeckú konferenciu na tému *Rodina – základ spoločnosti*. Záštitu nad konferenciou prevzal prešovský arcibiskup a metropolita Mons. ThDr. Ján Babjak SJ, PhD., veľký kancelár Gréckokatolíckej teologickej fakulty Prešovskej univerzity v Prešove.

Konferenciu otvoril dekan fakulty Mons. prof. ThDr. Peter Šturák, PhD. V prvej prednáške prešovský arcibiskup a metropolita Ján Babjak objasnil aktuálne dôvody, ktoré ho viedli k vyhláseniu Roka rodiny. Následne prof. MUDr. Jozef Mikloško sa venoval problematike vplyvu rodiny na ranné detstvo a doc. ICDr. František Čitbaj, PhD. analyzoval postavenie inštitúcie manželstva v súčasnej európskej kultúre. Potom nasledovala bohatá diskusia. Po prestávke prof. PhDr. Pavol Dancák, PhD. ozrejmil význam voľného času pre rodinu a výchovu z historicko-filozofického pohľadu. Mgr. Michal Onderko predstavil manželstvo v tradícii gréckokatolíckeho duchovenstva a Mgr. Peter Jakub v kritickej reflexii tolerancie poukázal na výzvy, ktoré stoja pred rodinami dnešnej doby.

Po diskusii účastníci konferencie prijali vyhlásenie, v ktorom podporili pohľad na manželstvo a prirodzenú rodinu ako na trvalý zväzok jedného muža a jednej ženy, ktorý vytvára optimálne prostredie pre počatie, zdravý vývin a výchovu detí. Zároveň apelovali na svedomie a prirodzený rozum zákonodarcov a všetkých ľudí dobrej vôle, u veriacich ľudí aj na ich vieru, aby slušnou, nenásilnou formou slobodne vyjadrili svoj kladný postoj k prirodzenému manželstvu medzi mužom a ženou, k prirodzenej rodine a k ochrane života od počatia po prirodzenú smrť.

Prof. PhDr. Pavol Dancák, PhD.